A nehezen járható, félreeső vidék a második világháborúban fontos szerepet játszott az albán történelem alakulásában. Miután az Olasz Királyság 1939 áprilisában megszállta az országot, mérnökeik króm- és vasérclelőhelyekre bukkantak Labinot környékén. 1940 áprilisában meg is indultak a kitermelt ércet a durrësi kikötőbe szállító durrës–elbasan–labinoti normál nyomtávú vasútvonal építési munkálatai, de a Shkumbin-völgyét is érintő görög–olasz háború eseményei megakasztották a folyamatot.